奉別長史庾公太守徐公應召
作者：儲光羲
朝代：唐

paragraphs: 烈風起江漢，白浪忽如山。
方伯驟勤王，杞人亦憂天。
酆鎬頃霾晦，雲龍召我賢。
車騎北艱苦，艅艎西泝沿。
水靈靜湍瀨，猛獸趨後先。
龍樓開新陽，萬里出雲間。
宇宙既焜耀，崇德濟巨川。
受命在神宗，振兵猶軒轅。
煌煌踰涿鹿，穆穆更坤元。
明王朝太階，遠邇望嘉言。
遊子淡何思，江湖將永年。